Slik forklarer de Mourinhos Barcelona-problem
- Det viktigste Real Madrid kan gjøre er å ta større risiko i eget spill enn det de gjorde i går, hvor de veldig raskt spilte på Barcelonas premisser, skriver ekspertkommentator i Canal Plus, Lars Tjærnås, i en tekstmelding til VG Nett. Etter gårsdagens 1-2-tap steg Mourinhos tapsprosent mot Barcelona til 47 prosent. Da er møtene med Barcelona som Chelsea- og Inter-trener også inkludert. Teller man bare El Clásico-oppgjør, står Mourinho med kun én seier på ni kamper, og en tapsprosent på 55. - Stikkordene er å ha mot, vilje og evne til å ha et eget spill, ikke bare løpe etter motstandere lavt i banen, skriver Tjærnås, som dog mener det er lettere sagt enn gjort.Fotballkommentator i TV2, Frode Olsen, tror på sin side det kun er små justeringer som skal til. - Jeg tror bare at laget må få satt seg. De skal egentlig kunne hamle opp med alle lag med den troppen. Det handler nok mye om sammensetning av laget, og posisjonen i laget. Det er tross alt snakk om et av verdens beste fotballag. Et knepp her og et lite knepp der kan være det som skal til. Som Chelsea-trener møtte Mourinho Barcelona seks ganger, og står med to seire, to uavgjorte, og to tap. I Inter fulgte han opp med en seier, en uavgjort, og to tap. I Real Madrid har det imidlertid gått nedover. Der lyktes han i finalen i den spanske cupen, Copa del Rey i fjor, men foreløpig er det den eneste seieren han står med i El Clásico. Der har han fem tap og tre uavgjorte kamper i tillegg til den ene seieren. Petter Veland, La Liga-ekspert i Canal Plus, mener dette viser at Mourinho ennå ikke har klart å knekke Barcelona-koden. - Han klarer ikke komme opp med taktiske mottrekk, som gjør at Barcelona blir hindret i å spille sin type fotball. Og får Barcelona lov til å spille sin fotball så vinner de.Hvordan skal han få has på Barcelona? - Real Madrid må være aggressive i presset og tvinge fram balltap hos Barcelona så høyt som mulig i banen, sier Veland. Eksperttrioen er enig om at Real Madrid svikter litt i det defensive spillet, og Tjærnås mener Real Madrid bør bli mer organiserte. - To konkrete ting jeg er litt forundret over er at han ikke har fått på plass; luftstyrken i egen 16-meter og organisering i bakre firer. Du kan ikke tape dødballkampen mot Barcelona hvis du skal ha sjansen til å slå dem. Og du kan heller ikke ha en Ramos som gang etter gang ligger mye dypere enn resten. De to tingene bør kunne rettes på raskt. Det andre og viktigste er å ha eget spill, avslutter Tjærnås.
Real Madrid-trener José Mourinho har ingen god statistikk mot Barcelona, og gårsdagens El Clásico var en ren maktdemonstrasjon. VG Nett har forhørt seg med fotballekspertene for å se hvilke tips de har å gi portugiseren.